Hvalio se na sva zvona da stigne biti na pravom mjestu u pravo vrijeme i kako mu od ruke polazi baš sve čega se uhvati. Tako je zagrebački gradonačelnik Milan Bandić uvjerio građane da, osim što svakog jutra trči, još k tome, dok svi Zagrepčani spavaju, ili kako on to sam kaže “taru krmelje”, uspije uređivati svoj vrt.

Sadi raštiku

– Dok vi ćorite, ja se dignem, dok vi tarete krmelje, ja posadim dva reda raštike – odgovara spreman na pitanje kada se stigne brinuti i za vrt koji ima na Savici u sklopu programa gradskih vrtova pokrenutih u metropoli. No iako gradonačelnik Bandić u vrt navrati često, ne prima se lopate, štihače i ostalog pribora – to, naime, umjesto njega obavljaju djelatnici Holdingove podružnice Zrinjevac, od kojih je velik dio u toj podružnici angažiran putem agencija za zapošljavanje. I dok bi trebali obavljati svoj primarni posao – uređivanje javnih zelenih površina u gradu, radnike šalju na Savicu kako bi Bandićev vrt bio u punom sjaju.

O angažiranju djelatnika Zrinjevca, od kojih je dnevno po nekoliko sati jedan uvijek na vrtnoj parceli, dojavili su nam Večernjakovi čitatelji – proslijedili fotografije i ljutito se obrušili na gradonačelnika.

– Ovako on to radi svako jutro – požalio se građanin sa Savice (podaci poznati redakciji). I dok je posve privatizirao radnike gradske tvrtke da se brinu o njegovim rajčicama, salati, grahu, paprici, luku i drugom povrću, ponosno poručuje: “Ja tjedno uberem dvije kile paradajza”. Logično – o njegovim se rajčicama, osim djelatnika Zrinjevca, kako doznajemo, brinu i agronomi, a kolci i sav pribor koji se koristi u sadnji vlasništvo su također spomenute gradske tvrtke. Krenuli smo u njegove vrtove, tragom dojave Večernjakova čitatelja, u provjeru – na njegovoj parceli jučer smo zatekli ukupno šestero djelatnika Zrinjevca, no baš nitko od njih nije bio spreman razgovarati. Dapače, neki su se od njih, čim su nas zamijetili, sklonili u drvenu kućicu za alat koja je postavljena odmah uz Bandićevu parcelu. I dok ostali građani marljivo i o vlastitu trošku uređuju vrtne parcele, ukupno njih 1066, koliko ih je dosad dodijeljeno građanima na korištenje od dvije godine u sedam gradskih četvrti, Bandić “povlači veze”.

Neslužbeno doznajemo, u vrtu je uvijek jedan radnik Zrinjevca, svaki treći dan ih je petero do šestero, a Bandić ih obiđe kada i ako stigne.

– Sve mora biti k'o po špagi. Ovdje će biti stražar i, tko dođe u moj vrt, tko nešto ovdje ukrade, bit će na naslovnici drugi dan. A kad ovo sve skupa na ljeto dozre, onda ćemo svi zajedno pobrati plodove i nositi ih doma – rekao je još za predstavljanja svoje parcele Bandić. Ljeto je gotovo završilo, a on svoje povrće bere sam – kamo ga odvozi, poklanja li ga nekome ili ga nosi kući, nitko ne zna. Radnici koji nisu dodatno plaćeni za obrađivanje vrta povrće ne dobiju, a nema ni pučke kuhinje koja se okoristi posađenim na njegovoj parceli.

Odgovor zašto su u Bandićevu vrtu angažirani radnici podružnice potražili smo od direktora Zrinjevca Igora Toljana, no naše raspitivanje zasmetalo mu je na odmoru.

Direktor na godišnjem

– Na godišnjem sam do ponedjeljka – ponovio nam je u slušalicu nekoliko puta Toljan. Ipak, neslužbeno doznajemo da je objašnjenje spremno već od prvog dana od angažiranja radnika Zrinjevca.

– Stvari su jasne. To je Bandićev, ali je i gradski vrt. Naravno da ga Zrinjevac uređuje jer je to i reprezentativan primjer građanima kako bi oni trebali uređivati i saditi svoj vrt. Uostalom, svim građanima omogućeno je da radnike Zrinjevca pitaju za savjet ili da koriste alate – neslužbeni je komentar izvora bliskog direktoru Zrinjevca.

Prihvatimo li takvo objašnjenje, znači li to da, ako se ipak netko najede plodovima iz tog vrta, neće biti proglašen lopovom?